Selv om et røveri sker i en bank, så behøver det ikke nødvendigvis at være et bankrøveri. Det erfarede Nordjyllands Politi mandag, da de blev kaldt ud til et røveriforsøg i Aalborg. En ung mand forsøgte at røve en pengepose fra en mand, der var på vej ind i en af Danske Banks filialer i Aalborg. - Da han træder ind i banklokalet, bliver han angrebet bagfra af en maskeret person, som kommer løbende, siger vagtchef ved Nordjyllands Politi, Frank Liltorp til Ritzau. Det lykkes dog ikke røveren at fravriste manden posen. - Og efterfølgende lykkedes det så faktisk kunden og bankpersonalet at få overmandet røveren, som viser sig at være en 17-årig dreng fra Aalborg, fortæller Frank Liltorp. - Vi kalder det ikke bankrøveri, selvom det sker i en bank. Det er et røveri mod en person, siger Frank Liltorp til Ritzau. Den 17-årige blev tirsdag eftermiddag fremstillet i grundlovsforhør, hvor han blev varetægtsfængslet i fire uger.

Referat:
En 17-årig røver blev overmandet af bankpersonale, da han forsøgte at røve en kunde i banken. (Opdateret kl. 18.07)